作者:鮑溶
標題:山中冬思二首
內容:山深先冬寒，敗葉與林齊。門巷非世路，何人念窮棲。哀風破山起，夕雪誤鳴雞。巢鳥侵旦出，饑猿無聲啼。晨興動煙火，開雲伐冰溪。老木寒更瘦，陰雲晴亦低。我貧自求力，顏色常低迷。時思靈臺下，遊子正淒淒。雪壯冰亦堅，凍澗如平地。幽人毛褐暖，笑就糟床醉。喚人空谷應，開火寒猿至。拾薪煮秋慄，看鼎書古字。忽憶南澗遊，衣巾多雲氣。露腳尋逸僧，諮量意中事。